和答李學士見寄長韵
作者：宋庠
朝代：宋

paragraphs: 璇源多清派，蘭谷無絕芳。
之子相門裔，高才映周行。
妙年弄文史，雅志含圭璋。
中歲困官簿，銖兩爭低昂。
一通金閨籍，荏苒潘鬢霜。
剖符屢麾阮，執戟更疲揚。
聞君近多暇，歸偃三經堂。
左右褫紳組，縱橫羅巾箱。
安驅仁義塗，弭節名聲場。
戰酣道始勝，心泰無癯尪。
壯思挾飛藻，詔我臨霞章。
我時坐鈴閣，寂寞如禪房。
開緘一快讀，雋味腴且長。
高義溢句流，清風隨篇翔。
感人不無意，在水河湯湯。
吾匪辯音者，空冀懷仁藏。
矧屬歲躔暮，百卉皆芸黄。
何以謝君子，松柏同蒼蒼。